ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ σχετικά με τη συνέχεια που δόθηκε στην απόφαση απαλλαγής για το οικονομικό έτος 2011 (περίληψη) /* COM/2013/0668 final */





ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ σχετικά με τη συνέχεια που δόθηκε στην απόφαση απαλλαγής για το οικονομικό έτος 2011 (περίληψη) Έκθεση σχετικά με τη συνέχεια που δόθηκε στα αιτήματα που διατύπωσαν το Ευρωπαϊκό Κοινοβούλιο στα ψηφίσματά του σχετικά με την απαλλαγή και το Συμβούλιο στις συστάσεις του σχετικά με την απαλλαγή για το οικονομικό έτος 2011 Προκαταρκτικές παρατηρήσεις Το παρόν έγγραφο είναι η έκθεση της Επιτροπής προς το Ευρωπαϊκό Κοινοβούλιο (ΕΚ) και το Συμβούλιο σχετικά με τη συνέχεια που δόθηκε στα ψηφίσματα του ΕΚ σχετικά με την απαλλαγή[1] και στις συστάσεις του Συμβουλίου[2] για το οικονομικό έτος 2011, σύμφωνα με το άρθρο 319 παράγραφος 3 της Συνθήκης για τη λειτουργία της Ευρωπαϊκής Ένωσης (ΣΛΕΕ), το άρθρο 166 του δημοσιονομικού κανονισμού και το άρθρο 119 παράγραφος 5 του δημοσιονομικού κανονισμού του Ευρωπαϊκού Ταμείου Ανάπτυξης (ΕΤΑ). Η έκθεση εστιάζεται στις τέσσερις ενέργειες προτεραιότητας που παρουσίασε το ΕΚ στα ψηφίσματά του για τη γενική απαλλαγή, καθώς και σε άλλα βασικά αιτήματα. Συνοδεύεται από δύο έγγραφα εργασίας των υπηρεσιών της Επιτροπής (ΕΕΥΕ) που περιλαμβάνουν τις απαντήσεις στα 387 επιμέρους αιτήματα απαλλαγής του ΕΚ και στα 87 σχετικά αιτήματα του Συμβουλίου. Η Επιτροπή συμφωνεί να δρομολογήσει νέες ενέργειες για 181 αιτήματα (143 από το ΕΚ και 38 από το Συμβούλιο). Θεωρεί ότι για 252 αιτήματα (205 από το ΕΚ και 47 από το Συμβούλιο), η απαιτούμενη ενέργεια έχει ήδη αναληφθεί ή βρίσκεται στο στάδιο της υλοποίησης, παρόλο που σε ορισμένες περιπτώσεις θα χρειαστεί να αξιολογηθούν τα αποτελέσματα των ενεργειών. Τέλος, για λόγους που συνδέονται με το υφιστάμενο νομικό και δημοσιονομικό πλαίσιο ή τον θεσμικό της ρόλο ή τα προνόμιά της, η Επιτροπή δεν μπορεί να κάνει δεκτά 41 αιτήματα (39 από το ΕΚ[3] και 2 από το Συμβούλιο[4]). Στα δύο συνημμένα έγγραφα εργασίας των υπηρεσιών της Επιτροπής παρέχεται αιτιολόγηση στις περιπτώσεις που η Επιτροπή δεν έκανε δεκτά τα αιτήματα της αρμόδιας για την απαλλαγή αρχής. 1. Ενέργειες προτεραιότητας Στο ψήφισμα σχετικά με την απαλλαγή όσον αφορά την εκτέλεση του γενικού προϋπολογισμού για το 2011, το ΕΚ υπογραμμίζει ιδίως τέσσερις ενέργειες προτεραιότητας[5] θεσμικής ευθύνης και δημοσιονομικής φύσεως. Τα σχετικά αιτήματα συζητήθηκαν εκτενώς κατά τη διάρκεια της διαδικασίας απαλλαγής, ιδίως με τα μέλη της Επιτροπής Δημοσιονομικού Ελέγχου (CONT). Παρασχέθηκαν αποδείξεις της ισχυρής δέσμευσης της Επιτροπής όσον αφορά τις συγκεκριμένες ενέργειες προτεραιότητας[6]. 1.1. Ανακοίνωση για την προστασία του προϋπολογισμού της ΕΕ Το Ευρωπαϊκό Κοινοβούλιο ζήτησε από την Επιτροπή να εκδώσει ανακοίνωση για την προστασία του προϋπολογισμού της ΕΕ, με σκοπό τη δημοσιοποίηση όλων των ποσών που διορθώθηκαν και ανακτήθηκαν κατά τη διάρκεια του προηγούμενου έτους. Η ανακοίνωση θα υποβληθεί τον Σεπτέμβριο του 2013 και θα καταδεικνύει ότι οι διορθώσεις και οι ανακτήσεις έχουν αυξηθεί σημαντικά τα τελευταία χρόνια. Θα περιλαμβάνει επίσης συγκεντρωτικές πληροφορίες για τις διορθώσεις που πραγματοποιήθηκαν κατά τις προηγούμενες περιόδους προγραμματισμού. Παράλληλα με την ανακοίνωση, η Επιτροπή καταχώρισε επίσης περισσότερες πληροφορίες για τις δημοσιονομικές διορθώσεις και τις ανακτήσεις στο σημείωμα αριθ. 6 που επισυνάπτεται στους ενοποιημένους λογαριασμούς 2012 της Ευρωπαϊκής Ένωσης. 1.2. Ενέργειες που αφορούν τα ποσοστά σφαλμάτων Ποσοστό σφαλμάτων στην επιμερισμένη διαχείριση -Το ΕΚ ζήτησε από την Επιτροπή να εναρμονίσει τις πρακτικές των υπηρεσιών της για τη διακοπή/αναστολή πληρωμών, όταν εντοπίζονται σημαντικές αδυναμίες στο επίπεδο των συστημάτων εποπτείας και ελέγχου των κρατών μελών. Οι διακοπές και οι αναστολές χρησιμοποιούνται ευρέως όπως καταδεικνύεται στις διάφορες εκθέσεις της Επιτροπής[7] και αποτελεί σαφή πρόθεση της Επιτροπής να συνεχίσει να χρησιμοποιεί τα εργαλεία αυτά. Οι ενέργειες της Επιτροπής για τον σκοπό αυτό έχουν εναρμονιστεί περαιτέρω, το 2012, ιδίως στον τομέα της πολιτικής συνοχής, όπου οι ΓΔ REGIO και EMPL εφαρμόζουν πλέον αμφότερες ευθυγραμμισμένη προσέγγιση. Όσον αφορά τη γεωργία, ο κανονισμός 883/2006 της Επιτροπής τροποποιήθηκε τον Απρίλιο του 2013 με στόχο τη διευκόλυνση της διακοπής των πληρωμών αγροτικής ανάπτυξης στα κράτη μέλη ήδη κατά την τρέχουσα περίοδο προγραμματισμού σε περίπτωση αδυναμιών. Ωστόσο, υπό το παρόν νομικό πλαίσιο δεν είναι δυνατή η πλήρης εναρμόνιση σε όλους τους τομείς πολιτικής. Για τη νέα περίοδο προγραμματισμού 2014-2020, η πρόταση της Επιτροπής για τη θέσπιση κοινών διατάξεων για τα Ταμεία προβλέπει περαιτέρω εναρμόνιση της διακοπής πληρωμών για όλα αυτά τα Ταμεία, συμπεριλαμβανομένης της αγροτικής ανάπτυξης. Επιπλέον, η πολιτική συμφωνία σχετικά με τη μεταρρύθμιση της ΚΓΠ, η οποία επετεύχθη στις 26 Ιουνίου 2013, ιδίως το άρθρο 43 του οριζόντιου κανονισμού, θα διευκόλυνε την αναστολή των πληρωμών στον τομέα της γεωργίας σε περίπτωση σοβαρών ελλείψεων και θα καθιστούσε δυνατή την περαιτέρω εναρμόνιση των δραστηριοτήτων αναστολής σε όλους τους τομείς πολιτικής. - Ζητήθηκε από την Επιτροπή να καλέσει τα κράτη μέλη να κοινοποιούν τα σχέδια κανόνων επιλεξιμότητας προκειμένου να επαληθεύεται η συγκρισιμότητά τους με τους σχετικούς κοινοτικούς κανόνες. Ο καθορισμός κανόνων σε εθνικό επίπεδο κατά την τρέχουσα περίοδο προγραμματισμού - όπως εγκρίνεται από τη νομοθετική αρχή - αποσκοπεί στο να επιτρέψει τα κράτη μέλη να χρησιμοποιούν τους ίδιους εθνικούς, περιφερειακούς και τοπικούς κανόνες τόσο για καθαρά εθνικά προγράμματα όσο και για έργα που χρηματοδοτούνται από την ΕΕ, αποφεύγοντας κατ’ αυτόν τον τρόπο την επιπρόσθετη πολυπλοκότητα και δίνοντας απάντηση στην κριτική ότι οι αρμόδιες για τα προγράμματα της ΕΕ διοικητικές αρχές των κρατών μελών δεν είναι εξοικειωμένες με τους κανόνες της ΕΕ. Ως εκ τούτου, η Επιτροπή συνέχισε τις ενέργειές της που εστιάζονται στην απλούστευση και λαμβάνει τα αναγκαία μέτρα όταν εντοπίζει εθνικούς κανόνες επιλεξιμότητας που είναι είτε υπερβολικά περίπλοκοι είτε δεν συμμορφώνονται με τους κανονισμούς της ΕΕ. Επιπλέον, όσον αφορά το Ευρωπαϊκό Κοινωνικό Ταμείο και το Ευρωπαϊκό Ταμείο Περιφερειακής Ανάπτυξης (ΕΚΤ και ΕΤΠΑ), έχει σημειωθεί πρόοδος στον τομέα της διάδοσης της χρήσης των επιλογών απλουστευμένης απόδοσης δαπανών, με σκοπό την αντικατάσταση, εν όλω ή εν μέρει, λεπτομερών και ενίοτε επαχθών εθνικών κανόνων επιλεξιμότητας, κατά περίπτωση[8]. Το ΕΚ ζήτησε από την Επιτροπή να συλλέξει πληροφορίες από τα κράτη μέλη σχετικά με το βαθμό στον οποίο οι εθνικοί κανόνες περιπλέκουν άσκοπα την ενωσιακή νομοθεσία για τη δημοσιονομική διαχείριση (κανονιστικός υπερθεματισμός) και να υποβάλει σχετική έκθεση στο ΕΚ έως τον Οκτώβριο του 2013. Αυτό ισχύει ιδίως για το ΕΚΤ. Ως εκ τούτου, η Επιτροπή θα υποβάλει έκθεση στην αρμόδια για την απαλλαγή αρχή σχετικά με τον κανονιστικό υπερθεματισμό σε προγράμματα του ΕΚΤ τον Οκτώβριο του 2013. Για να περιοριστούν στο μέτρο του δυνατού οι επιπτώσεις του κανονιστικού υπερθεματισμού, οι προτάσεις της Επιτροπής για την περίοδο 2014-2020 περιλαμβάνουν σαφή απαίτηση για όλα τα κράτη μέλη να μειώσουν τη διοικητική επιβάρυνση για τους δικαιούχους. Όσον αφορά την πολιτική συνοχής, η Επιτροπή συζητά σε διμερές επίπεδο με τα κράτη μέλη τρόπους βελτίωσης, τόσο κατά το στάδιο της εφαρμογής των προγραμμάτων της περιόδου 2007-2013, όσο και κατά τη διάρκεια της προετοιμασίας των προγραμμάτων της περιόδου 2014-2020. Η Επιτροπή θα συνεχίσει να συνεργάζεται σε διμερές επίπεδο με τα κράτη μέλη αναζητώντας δυνατότητες συστηματικότερης εφαρμογής των επιλογών απλουστευμένης απόδοσης δαπανών. Οι προτάσεις για το νομικό πλαίσιο της αγροτικής ανάπτυξης προβλέπουν ότι, μέσω κοινής αξιολόγησης μεταξύ των διαχειριστικών αρχών και των οργανισμών πληρωμών, τα κράτη μέλη πρέπει να διασφαλίζουν ότι όλα τα μέτρα αγροτικής ανάπτυξης που σκοπεύουν να εφαρμόσουν είναι επαληθεύσιμα και συγκρίσιμα. Σε γενική έκθεση προς το ΕΚ ζητείται η συστηματική επανεξέταση των κανόνων επιλεξιμότητας που ισχύουν σε εθνικό/περιφερειακό/τοπικό επίπεδο. Η Επιτροπή είναι έτοιμη να ενημερώσει το Κοινοβούλιο για τις προσπάθειες που καταβάλλει από κοινού με τα κράτη μέλη για την προώθηση της χρήσης απλουστευμένων επιλογών κόστους και τον περιορισμό του κανονιστικού υπερθεματισμού. Ωστόσο, δεν διαθέτει τους πόρους για μια ανασκόπηση σε επίπεδο ΕΕ. - Zητήθηκε από την Επιτροπή να υποστηρίξει τις αρχές διαχείρισης και ελέγχου των κρατών μελών στον προσδιορισμό των συστημικών πηγών σφαλμάτων και να παρέχει καθοδήγηση στις προσπάθειές τους για απλούστευση. Η Επιτροπή έχει αναλάβει την αιτηθείσα δράση και υπέβαλε σχετική αναφορά στο πλαίσιο των ετήσιων εκθέσεων δραστηριοτήτων (ΕΕΔ) των ΓΔ για το 2012. Εξακολουθεί να καταβάλλει σημαντικές προσπάθειες για να διασφαλίσει την αυστηρή τήρηση των απαιτήσεων επιλεξιμότητας και την ορθή εφαρμογή των κανόνων περί δημοσίων συμβάσεων, μέσω της παροχής κατάρτισης και καθοδήγησης στις διαχειριστικές αρχές προγραμμάτων, οι οποίες με τη σειρά τους θα διαβιβάζουν τη γνώση αυτή σε όλους τους επιφορτισμένους με τη διαχείριση των κονδυλίων φορείς. Εξάλλου, οσάκις η Επιτροπή διαπιστώνει την ύπαρξη περίπλοκων κανόνων σε επίπεδο προγράμματος, διατυπώνει συστάσεις με σκοπό την απλούστευσή τους. Η Επιτροπή κοινοποίησε επίσης στα κράτη μέλη ανάλυση του είδους των σφαλμάτων όσον αφορά την ανάθεση δημόσιων συμβάσεων τα οποία ανιχνεύθηκαν στον τομέα της πολιτικής συνοχής χάρη στους ελέγχους της ΕΕ κατά τη διάρκεια των τελευταίων ετών και δρομολόγησε διαδικασία για τη συγκέντρωση βέλτιστων πρακτικών και πιθανών απαντήσεων που δίδονται από τα κράτη μέλη για την επανόρθωση αυτών των σφαλμάτων και για τη μείωση της συχνότητάς τους. Όσον αφορά την αγροτική ανάπτυξη, η ευρείας κλίμακας άσκηση που διενήργησε η ΓΔ AGRI ήδη το 2012, οδήγησε σε κατάλογο των βασικών αιτίων των σφαλμάτων και πιθανών διορθωτικών ενεργειών ο οποίος συζητήθηκε με όλα τα κράτη μέλη σε διάφορα επίπεδα. Για το 2013, η ΓΔ AGRI έχει δρομολογήσει μια νέα ολοκληρωμένη πρωτοβουλία με τη συμμετοχή όλων των κρατών μελών, η οποία αφορά τα ακόλουθα στοιχεία: ανάλυση, προληπτικές ενέργειες, διορθωτικές ενέργειες. (Βλ. § ΓΔ AGRI). Το ΕΚ ζήτησε από την Επιτροπή να εφαρμόζει την αρχή της αναλογικότητας, σημειώνοντας ότι ένα πρόσθετο μέτρο απλούστευσης είναι η υποχρεωτική χρήση της ηλεκτρονικής υποβολής αιτήσεων και εκθέσεων για τα έργα, καθώς και η ενοποίηση και τυποποίηση των εγγράφων και διαδικασιών. Η χρήση ηλεκτρονικών μέσων δεν είναι πάντοτε δυνατή· επομένως η χρήση τους θα επιβάλλεται μόνον όταν δεν δημιουργεί εμπόδια για ορισμένες κατηγορίες δικαιούχων. Όσον αφορά την ενοποίηση/τυποποίηση των διαδικασιών και εγγράφων, αυτό επηρεάζει την εσωτερική οργάνωση της διοίκησης των κρατών μελών. Οι κανονισμοί προβλέπουν βασικά κριτήρια χαρακτηρισμού και βασικές απαιτήσεις για συστήματα που θα αποτελούν τη βάση για όλες τις διαδικασίες που διακυβεύονται. Από την Επιτροπή ζητήθηκε να εναρμονίσει τα κριτήρια για τη διατύπωση επιφυλάξεων στις ετήσιες εκθέσεις δραστηριοτήτων και τις διάφορες μεθοδολογίες που χρησιμοποιούνται για την ποσοτική αποτίμηση των σφαλμάτων στις δημόσιες συμβάσεις στους δύο τομείς πολιτικής, τη γεωργική πολιτική και την πολιτική συνοχής. Η Επιτροπή συμμερίζεται και υποστηρίζει την εν λόγω πρόσκληση για μεγαλύτερη συνοχή. Ως συνέχεια της απαλλαγής του 2010, η ΓΔ REGIO κίνησε διαδικασία επικαιροποίησης της υφιστάμενης ποσοτικής αποτίμησης των σφαλμάτων στις δημόσιες συμβάσεις που χρησιμοποιείται από τις υπηρεσίες της πολιτικής συνοχής. Ο στόχος είναι η προετοιμασία κατευθυντήριων γραμμών για όλες τις υπηρεσίες επιμερισμένης διαχείρισης και, ενδεχομένως, και για άλλες υπηρεσίες. Η διαδικασία αυτή βρίσκεται σε εξέλιξη και η Επιτροπή θα πρέπει να είναι σε θέση να εκδώσει απόφαση το δεύτερο εξάμηνο του 2013. Επιπλέον, τον Νοέμβριο του 2012, οι οριζόντιες υπηρεσίες της Επιτροπής επικαιροποίησαν τις εσωτερικές οδηγίες σχετικά με τον προσδιορισμό των ποσοστών σφάλματος και των κριτηρίων που χρησιμοποιούνται για τη διατύπωση επιφύλαξης ως προς τη δήλωση αξιοπιστίας στην περίπτωση σφαλμάτων που συνδέονται με διαδικασίες δημοσίων συμβάσεων κατά την εκτέλεση άμεσων δαπανών. Οι οδηγίες αυτές αποσκοπούσαν στη διασφάλιση της διαφάνειας και της συγκρισιμότητας, καθώς και στη δημιουργία ενός ρεαλιστικού τρόπου υπολογισμού του πραγματικού χρηματοοικονομικού ανοίγματος του προϋπολογισμού της ΕΕ, λαμβάνοντας παράλληλα υπόψη τις πιθανές επιπτώσεις σοβαρών διαδικαστικών σφαλμάτων ως προς τη φήμη. Οι οδηγίες αυτές εφαρμόστηκαν από τις ΓΔ της Επιτροπής για πρώτη φορά στις ΕΕΔ τους για το 2012. Η Επιτροπή θα αξιολογήσει την ανάγκη αναθεώρησης των οδηγιών της με την περάτωση του κύκλου υποβολής εκθέσεων για το 2012. - Το ΕΚ ζήτησε από την Επιτροπή να επιταχύνει τις διαδικασίες ελέγχου και δημοσιονομικής διόρθωσης, ιδιαίτερα δε να εξετάσει τη συγχώνευση των διαφόρων σταδίων της διαδικασίας αντιπαράθεσης που οδηγεί στη δημοσιονομική διόρθωση. Τούτο συνιστά ήδη, από το 2012, τρέχουσα πρακτική στον τομέα της πολιτικής συνοχής σε περιπτώσεις συγχώνευσης διαδικασιών αντιπαράθεσης για ελέγχους και νομικές διαδικασίες για την επιτάχυνση της διαδικασίας, παρέχοντας τη δυνατότητα έναρξης της διαδικασίας δημοσιονομικών διορθώσεων για 100 περίπου επιχειρησιακά προγράμματα ήδη από το 2012. Θα ακολουθήσουν άλλοι τομείς πολιτικής, αλλά κατά την επόμενη δημοσιονομική περίοδο πολλά εξαρτώνται από την τομεακή νομοθεσία όπως αναμένεται να εγκριθεί από τον νομοθέτη. Όσον αφορά τη γεωργία, δεν θα είναι δυνατή η πλήρης συγχώνευση των διαφόρων σταδίων της διαδικασίας δημοσιονομικών διορθώσεων δυνάμει του νομικού πλαισίου της πολιτικής συμφωνίας για την μεταρρύθμιση της ΚΓΠ, που επετεύχθη στις 26 Ιουνίου 2013. Η Επιτροπή θα εξετάσει άλλες διαδικαστικές αλλαγές οι οποίες θα μπορούσαν ενδεχομένως να επιταχύνουν τη διαδικασία (ιδίως αυστηρότερες προθεσμίες για κάθε στάδιο της διαδικασίας). - Ζητήθηκε από την Επιτροπή να αξιολογεί την πρόοδο που σημειώνεται στη δημοσιονομική διαχείριση στο πλαίσιο των διαφόρων τομέων πολιτικής του προϋπολογισμού της ΕΕ, προκειμένου να επιτευχθεί θετική δήλωση αξιοπιστίας, και να υποβάλει την αξιολόγηση αυτή έως τον Μάρτιο του 2014[9]. Η Επιτροπή θα αξιολογήσει την πρόοδο που θα έχει σημειωθεί και θα υποβάλει σχετική αναφορά στις ΕΕΔ και στη συγκεφαλαιωτική έκθεση για το 2013. Στο πλαίσιο της ίδιας ενέργειας προτεραιότητας το ΕΚ διατύπωσε επίσης ορισμένα αιτήματα που αφορούν τρεις συγκεκριμένες ΓΔ: ΓΔ AGRI Το ΕΚ καλεί τη ΓΔ AGRI να ευθυγραμμίσει τις πρακτικές της για την αναστολή/διακοπή των πληρωμών και να υποβάλει έκθεση έως το τέλος του Ιουνίου 2013 σχετικά με την πρόοδο που έχει σημειώσει η ομάδα εργασίας, καθώς και να υποστηρίξει τις προσπάθειες των κρατών μελών να απαλείψουν από τα προγράμματά τους τους παράγοντες που προκαλούν εγγενώς δυσκολίες στην εκτέλεση και τον έλεγχο. Ο κανονισμός 883/2006 τροποποιήθηκε τον Απρίλιο του 2013 με στόχο τη διευκόλυνση της διακοπής των πληρωμών αγροτικής ανάπτυξης στα κράτη μέλη, ήδη κατά την τρέχουσα περίοδο προγραμματισμού, σε περίπτωση αδυναμιών στη λειτουργία του συστήματος διαχείρισης και ελέγχου. Ωστόσο, υπό το παρόν νομικό πλαίσιο δεν είναι δυνατή η πλήρης εναρμόνιση των δραστηριοτήτων διακοπής και αναστολής σε όλους τους τομείς πολιτικής (βλ. σημείο 1.2). Για τη νέα περίοδο προγραμματισμού 2014-2020, η πρόταση της Επιτροπής για τη θέσπιση κοινών διατάξεων για τα διαρθρωτικά ταμεία προβλέπει περαιτέρω εναρμόνιση της διακοπής πληρωμών για όλα αυτά τα Ταμεία, συμπεριλαμβανομένης της αγροτικής ανάπτυξης (Βλ. άρθρο 74 του εγγράφου COM(2012) 496 τελικό). Επιπλέον, η πολιτική συμφωνία σχετικά με τη μεταρρύθμιση της ΚΓΠ, η οποία επετεύχθη στις 26 Ιουνίου 2013, θα διευκόλυνε την αναστολή των πληρωμών στον τομέα της γεωργίας σε περίπτωση «σοβαρών ελλείψεων», ενώ σύμφωνα με τις τρέχουσες διατάξεις, πρέπει να υπάρχουν 2 δημοσιονομικές διορθώσεις για την ίδια περίπτωση μη συμμόρφωσης ώστε να καταστεί δυνατή η αναστολή των πληρωμών. Η έκθεση που ζητήθηκε εστάλη στο ΕΚ τον Ιούνιο του 2013 (ΕΕΥΕ(2013)244 τελικό). ΓΔ REGIO Το ΕΚ καλεί η ΓΔ REGIO να εφαρμόσει πλήρως όλα τα υφιστάμενα προληπτικά και διορθωτικά μέτρα, και επιμένει στη χρήση της αρχής των καθαρών δημοσιονομικών διορθώσεων που προτείνεται για τα προγράμματα της επόμενης γενιάς. Το ψήφισμα ζητεί επίσης από την Επιτροπή να εμμείνει στη θέση της να μην επιτρέπει την επιλογή αναδρομικών έργων[10]. Η Επιτροπή επαναλαμβάνει τη διαρκή επαγρύπνηση και τη δέσμευσή της να χρησιμοποιεί όλα τα υφιστάμενα εργαλεία, όποτε χρειάζεται. Όσον αφορά τις δημοσιονομικές διορθώσεις, τα κράτη μέλη δύνανται ωστόσο, δυνάμει των ισχυόντων κανονισμών, να επαναχρησιμοποιούν τα ποσά εφόσον αποδέχονται τις προτεινόμενες διορθώσεις (άρθρο 98 του κανονισμού (ΕΚ) αριθ. 1083/2006). Σε άλλες περιπτώσεις, οι δημοσιονομικές διορθώσεις που αποφασίζονται από την Επιτροπή είναι καθαρές. Κατά το κλείσιμο, η Επιτροπή θα εφαρμόζει δημοσιονομικές διορθώσεις για τα υπόλοιπα υλικά σφάλματα, εάν είναι αναγκαίο, οι οποίες μπορούν να είναι καθαρές. Για την περίοδο 2014-2020, η Επιτροπή υπερασπίζεται σθεναρά την πρότασή της σχετικά με καθαρές δημοσιονομικές διορθώσεις μετά την υποβολή των ετήσιων λογαριασμών. Όσον αφορά τα καλούμενα αναδρομικά έργα στο πλαίσιο της τρέχουσας περιόδου προγραμματισμού, η Επιτροπή έχει λάβει ειδικά μέτρα για τον μετριασμό των εγγενών τους κινδύνων, με την παροχή, το 2013, πρόσθετων οδηγιών και συμβουλών στον περιορισμένο αριθμό των ενδιαφερομένων κρατών μελών και ζητώντας από τους εθνικούς ελεγκτές να εστιάζουν σε εκείνα τα έργα και πρακτικές που παρουσιάζουν υψηλότερο βαθμό κινδύνου. Για την περίοδο 2014-2020, η Επιτροπή πρότεινε να μην επιλέγονται για χρηματοδότηση από τα ευρωπαϊκά διαρθρωτικά και επενδυτικά ταμεία έργα που έχουν ολοκληρωθεί ουσιαστικά ή έχουν εκτελεστεί πλήρως πριν από την αίτηση χρηματοδότησης. Ποσοστό σφαλμάτων στην κεντρική διαχείριση ΓΔ RESEARCH Το ΕΚ ζήτησε την υποβολή έκθεσης μέχρι το τέλος Ιουνίου του 2013 σχετικά με τον αντίκτυπο των μέτρων απλούστευσης που εξαγγέλθηκαν στη συγκεφαλαιωτική έκθεση για το έτος 2011 στο ποσοστό σφαλμάτων στην πολιτική έρευνας. Η Επιτροπή υπέβαλε έκθεση (10.7.2013)[11] στην οποία εξετάζει τα αποτελέσματα των μέτρων απλούστευσης και των βελτιώσεων στη στρατηγική ελέγχου, ιδίως όσον αφορά τα λαμβανόμενα μέτρα για τον περιορισμό του βάρος του λογιστικού ελέγχου και σε σχέση με την παρεχόμενη στους δικαιούχους και στους ελεγκτές καθοδήγηση. 1.3. Έκθεση αξιολόγησης (άρθρο 318 ΣΛΕΕ) και ενισχυμένη χρήση των ελέγχων επιδόσεων Το ΕΚ ζητεί από την Επιτροπή να δώσει έμφαση στην πρόοδο που έχει σημειωθεί στην επίτευξη των εμβληματικών πρωτοβουλιών (ΕΕ 2020). Ζητά επίσης την ενισχυμένη χρήση των ελέγχων επιδόσεων. Η Επιτροπή έχει υποβάλει σχέδιο δράσης ως μέρος της έκθεσης αξιολόγησης για το έτος 2012, το οποίο εγκρίθηκε στις 26 Ιουνίου 2013. Το εν λόγω σχέδιο περιλαμβάνει δράσεις για την ενσωμάτωση των πληροφοριών σχετικά με τις επιδόσεις από τον κύκλο στρατηγικού σχεδιασμού και προγραμματισμού στην έκθεση αξιολόγησης. Τούτο περιλαμβάνει την ενσωμάτωση των στοιχείων προόδου και διαχείρισης των επιδόσεων στο σχέδιο διαχείρισης για το 2014 (καθορισμός στόχων, δείκτες επιδόσεων και συναφείς στόχοι ανά πρόγραμμα, σχεδιαζόμενες αξιολογήσεις). Στο πλαίσιο των ΕΕΔ θα γίνεται πιο εμπεριστατωμένη υποβολή εκθέσεων σχετικά με το πώς έχουν χρησιμοποιηθεί οι δημοσιονομικοί και οι ανθρώπινοι πόροι για την επίτευξη των στόχων πολιτικής, τη σημειωθείσα πρόοδο και το πώς οι πολιτικές αυτές έχουν δημιουργήσει προστιθέμενη αξία για την ΕΕ. Περισσότερες πληροφορίες για την πρόοδο και τις επιδόσεις θα χρησιμοποιηθούν στην έκθεση αξιολόγησης, συμπεριλαμβανομένων των αποτελεσμάτων από τους ελέγχους επιδόσεων που διενεργήθηκαν και των ενεργειών που αναλήφθηκαν έπειτα από αυτούς. Όσον αφορά το αίτημα για σαφή ορισμό της ευρωπαϊκής προστιθέμενης αξίας, η Επιτροπή έχει ήδη υποβάλει μια έννοια που χρησιμοποιήθηκε ως βάση για την πρόταση για την επόμενη γενιά προγραμμάτων στο πλαίσιο του ΠΔΠ 2014-2020 ((SEC (2011) 867). Κατά συνέπεια, τα περισσότερα από τα νέα προγράμματα περιέχουν ενδιάμεση επανεξέταση σχετικά με το σημαντικό αυτό θέμα. Τέλος, όσον αφορά τις εμβληματικές πρωτοβουλίες της στρατηγικής ΕΕ 2020 και άλλες πρωτοβουλίες, οι προτάσεις της Επιτροπής για τη νέα γενιά προγραμμάτων περιλαμβάνουν στοιχεία που αποσκοπούν στην υλοποίηση ενός ισχυρότερου πλαισίου επιδόσεων εστιασμένου στην αποτελεσματικότητα και την αποδοτικότητα ως προς την επίτευξη των στόχων προτεραιότητας. Το επόμενο ΠΔΠ παρέχει επίσης την ευκαιρία για αυστηρότερες ρυθμίσεις παρακολούθησης και αξιολόγησης με στόχο τη βελτίωση της υποβολής εκθέσεων. Η Επιτροπή θα υποβάλει έκθεση σχετικά με την πρόοδο της υλοποίησης των στόχων των χρηματοδοτικών προγραμμάτων που έχουν σχεδιαστεί για να συμβάλουν στην επίτευξη των στόχων της στρατηγικής «ΕΕ 2020» και των λοιπών προγραμμάτων που συμβάλλουν στην επίτευξη άλλων στόχων της ΕΕ. Όσον αφορά το αίτημα του ΕΚ να έχει πλήρη πρόσβαση σε όλες τις εκθέσεις αξιολόγησης, σύμφωνα με τα υφιστάμενα πρότυπα αξιολόγησης, τα αποτελέσματα της αξιολόγησης πρέπει να δημοσιοποιούνται. Τούτο ισχύει, εκτός εάν αιτιολογείται η μη δημοσίευσή τους δυνάμει του κανονισμού 1049/2001 σχετικά με την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής. Η έκθεση δυνάμει του άρθρου 318 περιλαμβάνει κατάλογο αξιολογήσεων με υπερσυνδέσμους προς τα έγγραφα. 1.4. Ενέργειες σχετικές με τα έσοδα και τους παραδοσιακούς ίδιους πόρους. Το ΕΚ καλεί την Επιτροπή να υποβάλει στο Κοινοβούλιο, εγκαίρως όσον αφορά τη διαδικασία απαλλαγής για το 2012, εκτίμηση του κόστους από την αναβολή της πλήρους εφαρμογής του εκσυγχρονισμένου τελωνειακού κώδικα (ΕΤΚ). Ζητεί επίσης από την Επιτροπή να συλλέξει αξιόπιστα στοιχεία για το χάσμα μεταξύ των κρατών μελών όσον αφορά τα τελωνεία και τον ΦΠΑ και να υποβάλλει σχετική έκθεση κάθε έξι μήνες στο ΕΚ. Τέλος, το ΕΚ της ζητά να προσδιορίσει τις ενέργειες που θα αυξήσουν την αποδοτικότητα και την αποτελεσματικότητα της είσπραξης τελωνειακών δασμών και ΦΠΑ στα κράτη μέλη. Σχετικά με την εκτίμηση του κόστους από την αναβολή της εφαρμογής του ΕΤΚ, η Επιτροπή έδωσε απάντηση στο ΕΚ στις 12 Απριλίου 2013[12]. Όσον αφορά τα αιτήματα για συλλογή αξιόπιστων στοιχείων σχετικά με τις απάτες στον τομέα του ΦΠΑ και το χάσμα μεταξύ των κρατών μελών όσον αφορά τα τελωνεία, η Επιτροπή έχει συμβάλει σε μελέτη που ανατέθηκε από το ΕΚ. Η μελέτη έχει τίτλο “From Shadow to Formal Economy: levelling the Playing field in the Single Market” και εστιάζεται ιδίως στα χάσματα και στις επιπτώσεις τους στις οικονομίες των κρατών μελών και στην εσωτερική αγορά. Επιπλέον, το 2009, η Επιτροπή δημοσίευσε μελέτη για την εκτίμηση του χάσματος στον τομέα του ΦΠΑ. Επικαιροποίηση της μελέτης αυτής θα αποσταλεί μέχρι τα τέλη Οκτωβρίου 2013 στο ΕΚ και τα άλλα θεσμικά όργανα. Όσον αφορά τον προσδιορισμό των ενεργειών που θα αυξήσουν την αποδοτικότητα και την αποτελεσματικότητα της είσπραξης τελωνειακών δασμών και του ΦΠΑ στα κράτη μέλη, η Επιτροπή παρέχει τεχνική συνδρομή σε ορισμένα από αυτά. Το ΕΚ καλεί την Επιτροπή να προσδιορίσει τους διαύλους και τους τρόπους φοροδιαφυγής και φοροαποφυγής και να προωθήσει κατάλληλα αντίμετρα, να αξιολογήσει τις επιπτώσεις της μη είσπραξης εσόδων στη διαθεσιμότητα των ιδίων πόρων της Ένωσης, να λάβει επειγόντως μέτρα για να εξαλειφθούν οι δυνατότητες εκτροπής χρημάτων από το χρηματοοικονομικό κύκλωμα και να λάβει μέτρα ώστε να εξασφαλιστεί ότι όλες οι τραπεζικές δραστηριότητες που σχετίζονται με εξωχώριες δομές χαρακτηρίζονται παράνομες. Το ΕΚ, τέλος, ανέμενε να λάβει, εντός προθεσμίας δύο μηνών από την ημερομηνία της έγκρισης του ψηφίσματος, σχέδια νομοθετικών προτάσεων με σκοπό να τεθεί τέλος στην πρακτική της χρήσης φορολογικών παραδείσων. Η Επιτροπή έχει αναλάβει πολλές ενέργειες για να στηρίξει τα κράτη μέλη στην καταπολέμηση της φορολογικής απάτης και της φοροδιαφυγής. Στις 6 Δεκεμβρίου 2012, η Επιτροπή εξέδωσε ένα συνολικό και φιλόδοξο σχέδιο δράσης (COM (2012) 722) για την καταπολέμηση της φορολογικής απάτης και της φοροδιαφυγής (σχέδιο δράσης της Επιτροπής) που συνοδεύεται από δύο συστάσεις[13]. Όσον αφορά τον ΦΠΑ και τους τελωνειακούς δασμούς, η Επιτροπή παρουσίασε μια φιλόδοξη πρόταση οδηγίας σχετικά με την καταπολέμηση, μέσω του ποινικού δικαίου, της απάτης εις βάρος των οικονομικών συμφερόντων της Ένωσης (COM (2012) 363), στις 11 Ιουλίου 2012. Οι νέοι κανόνες, όταν υιοθετηθούν, θα εναρμονίσουν και θα ενισχύσουν την προστασία των εσόδων της ΕΕ. Ωστόσο, η υλοποίηση της είσπραξης φόρων και δασμών αποτελεί εθνική αρμοδιότητα. Στις 6 Ιουνίου 2013, η Επιτροπή ενέκρινε επίσης την ανακοίνωση προς το Συμβούλιο και το Ευρωπαϊκό Κοινοβούλιο με τίτλο «Ενίσχυση της καταπολέμησης του λαθρεμπορίου τσιγάρων και άλλων μορφών παράνομου εμπορίου προϊόντων καπνού – Mια συνολική στρατηγική της ΕΕ». Όσον αφορά τον προσδιορισμό των διαύλων και των τρόπων φοροδιαφυγής και φοροαποφυγής και την προώθηση αντιμέτρων, καθώς και το αίτημα εξάλειψης των εξωχώριων χρηματοοικονομικών δραστηριοτήτων, οι δύο προαναφερόμενες συστάσεις προωθούν συγκεκριμένα μέτρα για την αντιμετώπιση του επιθετικού φορολογικού σχεδιασμού και ζητημάτων σχετικών με τους φορολογικούς παραδείσους. Η εφαρμογή των συστάσεων στα κράτη μέλη θα παρακολουθείται στο πλαίσιο της πλατφόρμας χρηστής φορολογικής διακυβέρνησης η οποία δρομολογήθηκε από την Επιτροπή τον Ιούνιο του 2013. Επίσης, η Επιτροπή συνεργάζεται στενά με τον ΟΟΣΑ για τη θέσπιση του σχεδίου δράσης σχετικά με το πρόβλημα της διάβρωσης της φορολογικής βάσης και της μετατόπισης του κέρδους, το οποίο ανακοινώθηκε στις αρχές Αυγούστου 2013[14]. Σχετικά με το θέμα της επίπτωσης των μη εισπραχθέντων εσόδων στη διαθεσιμότητα των ιδίων πόρων της Ένωσης, η Επιτροπή υπογραμμίζει ότι κάθε ροή εσόδων χαρακτηρίζεται από διαφορετικό προφίλ κινδύνου. Όσον αφορά τους παραδοσιακούς ίδιους πόρους, η Επιτροπή επέστησε επανειλημμένα την προσοχή των κρατών μελών σε θέματα είσπραξης και αυξημένης ευαισθητοποίησης εφαρμόζοντας την αρχή της οικονομικής ευθύνης σε περίπτωση που η ευθύνη της μη είσπραξης βαρύνει κράτος μέλος. Όσον αφορά τον ΦΠΑ, τα κράτη μέλη έχουν μακράν το μεγαλύτερο χρηματοοικονομικό κίνητρο για μια αποτελεσματική είσπραξη: για κάθε ευρώ που εισπράττεται, τουλάχιστον 97 λεπτά καταλήγουν στους εθνικούς προϋπολογισμούς, ενώ πολύ μικρότερο μέρος που αντιστοιχεί σε 3 λεπτά διατίθεται στην ΕΕ. Τέλος, σχετικά με το αίτημα για υποβολή εντός διμήνου σχεδίων νομοθετικών προτάσεων ώστε να τεθεί τέλος στην πρακτική της χρήσης φορολογικών παραδείσων, η Επιτροπή θεωρεί ότι οι δύο προαναφερόμενες συστάσεις αποτελούν κατάλληλες πρωτοβουλίες για την αποδοτική και αποτελεσματική καταπολέμηση του εν λόγω προβλήματος. 2. Συνέχεια που δόθηκε στο ψήφισμα για την απαλλαγή του 2010 2.1. Ετήσια έκθεση προς το Ευρωπαϊκό Κοινοβούλιο σχετικά με τα μέσα χρηματοοικονομικής τεχνικής (ΜΧΤ) Το Ευρωπαϊκό Κοινοβούλιο επαναλαμβάνει το αίτημά του με το οποίο καλούσε την Επιτροπή να αξιολογήσει την πείρα από τα ΜΧΤ στην πολιτική συνοχής για την περίοδο προγραμματισμού 2007-2013 και να υποβάλει εκτίμηση κινδύνου. Όπως αναφέρθηκε στη συνέχεια που δόθηκε στην απαλλαγή 2010[15], η Επιτροπή έστειλε στο ΕΚ, τον Φεβρουάριο του 2012, το έγγραφο εργασίας των υπηρεσιών της σχετικά με τα «Χρηματοδοτικά μέσα της πολιτικής για τη συνοχή», στο οποίο ανέλυσε την εμπειρία της εφαρμογής των ΜΧΤ κατά την τρέχουσα περίοδο και πρότεινε την ενίσχυση του κανονιστικού πλαισίου για την περίοδο μετά το 2013[16]. Τον Δεκέμβριο του 2012, η Επιτροπή απέστειλε στο ΕΚ δύο επιπλέον εκθέσεις: η πρώτη αφορά την αξιολόγηση που διενήργησε η Επιτροπή, μέσω του δικτύου αξιολόγησης εμπειρογνωμόνων, σχετικά με τη χρήση του ΕΤΠΑ για την υποστήριξη των ΜΧΤ, και η δεύτερη, η οποία βασίστηκε στην τροποποίηση του κανονισμού (ΕΚ) αριθ. 1083/2006 του Συμβουλίου, εισήγαγε για τα κράτη μέλη την υποχρέωση να υποβάλουν επίσημη αναφορά για τα ΜΧΤ στο πλαίσιο της ετήσιας έκθεσης υλοποίησης[17]. Οι υπηρεσίες της Επιτροπής δίνουν συνέχεια στα συμπεράσματα των εν λόγω εκθέσεων. 2.2. Αλυσίδα/αλληλουχία λογοδοσίας Το Ευρωπαϊκό Κοινοβούλιο θεωρεί ότι η «Επιτροπή αγνοεί συστηματικά το αίτημά του να υπογράφουν και οι Επίτροποι τις ετήσιες εκθέσεις δραστηριοτήτων». Όπως αναφέρεται στη συνέχεια που δόθηκε στην απόφαση απαλλαγής για το 2010, τούτο θα ήταν αντίθετο προς την εσωτερική διοικητική διάρθρωση της Επιτροπής. Βάσει απόφασης του σώματος των επιτρόπων, η πρωταρχική ευθύνη για τη διαχείριση των οικονομικών και των ανθρώπινων πόρων ανατίθεται ατομικά στους γενικούς διευθυντές ή τους προϊσταμένους υπηρεσιών, οι οποίοι αναλαμβάνουν την ευθύνη της διαχείρισής τους με την υπογραφή των ΕΕΔ. Η πολιτική ευθύνη αναλαμβάνεται στη συνέχεια από το Σώμα των Επιτρόπων μέσω της έγκρισης της συγκεφαλαιωτικής έκθεσης όπως ορίζεται στο άρθρο 66 παράγραφος 9 του δημοσιονομικού κανονισμού. 3. Οριζόντια θέματα 3.1. Αρμοδιότητες της Επιτροπής και των κρατών μελών στο πλαίσιο της επιμερισμένης διαχείρισης Το ΕΚ σημειώνει ότι η Επιτροπή θα πρέπει να καθοδηγεί τα κράτη μέλη να καταρτίζουν ουσιαστικές ετήσιες περιλήψεις (ΕΠ) και θεωρεί ότι οι ΕΠ πρέπει να τίθενται στη διάθεση του ΕΚ και να μην διατίθενται μόνο στη γλώσσα του κράτους μέλους. Κατευθυντήριες γραμμές για τη μορφή και το περιεχόμενο των ΕΠ έχουν παρασχεθεί στα κράτη μέλη το 2010, συμπεριλαμβανομένου υποδείγματος. Από πλευράς αξιοπιστίας, οι ετήσιες εκθέσεις ελέγχου και οι ελεγκτικές γνώμες των ελεγκτικών αρχών παρέχουν τη βάση για την αξιοπιστία των ΕΕΔ και περιέχουν λεπτομερέστερες πληροφορίες από τις ΕΠ. Ως εκ τούτου, η Επιτροπή θεωρεί ότι η προστιθέμενη αξία των περιλήψεων είναι περιορισμένη, όπως προκύπτει από εξωτερική μελέτη που ανακοινώθηκε τον Μάιο του 2011 στο ΕΚ[18]. Στον τομέα των διαρθρωτικών ταμείων, όλες οι ΕΠ για τα οικονομικά έτη 2010 και 2011 έχουν υποβληθεί στο ΕΚ στη γλώσσα του πρωτοτύπου. Η απαίτηση από τα κράτη μέλη να διαβιβάζουν τις ΕΠ σε άλλη γλώσσα από τη δική τους θα επηρέαζε τις ισχύουσες κανονιστικές διατάξεις σχετικά με τη χρήση των γλωσσών από τα κράτη μέλη (κανονισμός 1, άρθρο 2). Λαμβάνοντας δεόντως υπόψη τις αρχές της αναλογικότητας και της σχέσης κόστους/αποτελεσματικότητας, η Επιτροπή έχει αναλάβει τη δέσμευση να παρέχει μετάφραση των πιο σημαντικών στοιχείων των εν λόγω εγγράφων στην αγγλική γλώσσα, υπό την προϋπόθεση ότι δεν περιέχουν εμπιστευτικές πληροφορίες και ότι διατίθεται επαρκής χρόνος για το έργο αυτό. Τέλος, το ΕΚ καλεί την Επιτροπή να θεσπίσει, σε συνεργασία με τα κράτη μέλη, ένα πρότυπο για τις εθνικές δηλώσεις διαχείρισης. Στο πλαίσιο της συμφωνίας για το ΠΔΠ μεταξύ του Συμβουλίου και του ΕΚ, η Επιτροπή παρουσίασε δήλωση στην οποία αναφέρει ότι είναι διατεθειμένη να εξετάσει το αίτημα κατάρτισης υποδείγματος για τις εθνικές δηλώσεις διαχείρισης που θα εκδοθούν από τα κράτη μέλη στο κατάλληλο πολιτικό επίπεδο, και ότι προτίθεται να ζητήσει από τα θεσμικά όργανα και τους λοιπούς ενδιαφερόμενους φορείς να συμμετάσχουν σε ομάδα εργασίας με σκοπό την έκδοση συστάσεων έως το τέλος του τρέχοντος έτους. 3.2. Αξιοπιστία των στοιχείων διαχείρισης της Επιτροπής Το ΕΚ συνιστά τη στενή συσχέτιση μεταξύ των ποσών που περιλαμβάνονται στις ετήσιες εκθέσεις δραστηριότητας, ιδιαίτερα για τον προσδιορισμό του εναπομένοντος ποσοστού σφάλματος και των πληροφοριών σχετικά με τις ανακτήσεις/δημοσιονομικές διορθώσεις που παρουσιάζονται στους λογαριασμούς. Έχει επιτευχθεί στενή συσχέτιση μεταξύ των ποσών που περιλαμβάνονται στις ετήσιες εκθέσεις δραστηριότητας, ιδιαίτερα για τον προσδιορισμό του εναπομένοντος ποσοστού σφάλματος και των πληροφοριών σχετικά με τις ανακτήσεις/δημοσιονομικές διορθώσεις που παρουσιάζονται στους ενοποιημένους λογαριασμούς 2012. Λεπτομερείς πληροφορίες σχετικά με τα σημεία αυτά περιλαμβάνονται στις ΕΕΔ για το 2012 και στη συγκεφαλαιωτική έκθεση για το 2012. Επιπλέον, η Επιτροπή θα υποβάλλει σε ετήσια βάση, αρχής γενομένης από τον Σεπτέμβριο του 2013, ανακοίνωση σχετικά με την προστασία του προϋπολογισμού της ΕΕ (βλέπε § 1.1). 3.3. Στρατηγική για την καταπολέμηση της απάτης Το ΕK καλεί την Επιτροπή να υποβάλει εκθέσεις και αξιολογήσεις σχετικά με τις στρατηγικές καταπολέμησης της απάτης που αναπτύσσει κάθε γενική της διεύθυνση. Η Επιτροπή υπογραμμίζει ότι οι ετήσιες εκθέσεις δραστηριοτήτων των κυρίων διατακτών αναφέρονται στη θέσπιση και εφαρμογή των αντίστοιχων στρατηγικών για την καταπολέμηση της απάτης. Η Επιτροπή θα υποβάλει εκθέσεις στο ΕΚ και το Συμβούλιο το 2014 σχετικά με την εφαρμογή της στρατηγικής της για την καταπολέμηση της απάτης, αρχής γενομένης με την έκθεσή της για την προστασία των οικονομικών συμφερόντων της ΕΕ για το έτος 2013. 3.4. Καπνοβιομηχανία Το ΕΚ καλεί την Επιτροπή να υποβάλει έκθεση σχετικά με: τον τρόπο με τον οποίο προτίθεται να βελτιώσει τη διάταξη σχετικά με την καθιέρωση μιας ενεργητικής διαχείρισης δυνητικών συγκρούσεων συμφερόντων και μεταπηδήσεων («revolving doors») και την εφαρμογή του άρθρου 5 παράγραφος 3 της σύμβασης πλαισίου του ΠΟΥ για τον έλεγχο του καπνού (ΣΠΕΚ). Η Επιτροπή καλείται επίσης να παρουσιάσει μια επισκόπηση όλων των (δημόσιων και μη) εγγράφων και όλων των προσώπων που συμμετέχουν στις διαπραγματεύσεις για τις τέσσερις συμφωνίες συνεργασίας. Η Επιτροπή θεωρεί ότι το νομικό πλαίσιο που ισχύει για όλα τα θεσμικά όργανα και οι διατάξεις εφαρμογής που θεσπίστηκαν από το κάθε θεσμικό όργανο αποτελούν μια σταθερή βάση για την ενασχόληση με όλα τα ζητήματα σχετικά με τη σύγκρουση συμφερόντων, συμπεριλαμβανομένων των καλούμενων περιπτώσεων μεταπηδήσεων. Οι κανόνες αυτοί αποτελούν αντικείμενο προορατικής διαχείρισης από την Επιτροπή. Όσον αφορά τις κατευθυντήριες γραμμές για την εφαρμογή του άρθρου 5 παράγραφος 3 της ΣΠΕΚ, η Επιτροπή πιστεύει ότι το δεοντολογικό πλαίσιο που ισχύει για τους βουλευτές και το προσωπικό είναι πλήρως συμβατό με τη διάταξη αυτή, όπως εξηγείται στην απάντηση του Προέδρου κ. Barroso, της 12 Φεβρουαρίου του 2013, σε επιστολή του κ. Groote, Προέδρου της Επιτροπής Περιβάλλοντος, Δημόσιας Υγείας και Ασφάλειας των Τροφίμων του ΕΚ, στη διετή έκθεση δυνάμει της ΣΠΕΚ που υποβλήθηκε στις 9 Νοεμβρίου 2012 και στις απαντήσεις στις ερωτήσεις του ΕΚ Ε-011643/2012 και Ε-001718/2013. Όσον αφορά το αίτημα παροχής πληροφοριών, μετά τις ανταλλαγές επιστολών μεταξύ του κ. Τheurer (Πρόεδρος της επιτροπής CONT) και του Επίτροπου κ. Ṧemeta, θεσπίστηκαν ρυθμίσεις για την αντιμετώπιση του θέματος αυτού. 4. Επιμέρους ζητήματα 4.1. Εξωτερική βοήθεια συμπεριλαμβανομένου του Ευρωπαϊκού Ταμείου Ανάπτυξης (ΕΤΑ) Σχετικά με τη βοήθεια της ΕΕ στην Αϊτή, το ΕΚ καλεί την Επιτροπή να δημοσιεύσει τον κατάλογο των έργων που χρηματοδοτούνται από την ΕΕ, να παράσχει τους δείκτες επιδόσεων για τη χορήγηση δημοσιονομικής στήριξης (ΔΣ) και να εφαρμόσει τα νέα κριτήρια για τη ΔΣ που θεσπίστηκαν στην ανακοίνωση της Επιτροπής με τίτλο «Η μελλοντική προσέγγιση για τη δημοσιονομική στήριξη της ΕΕ στις τρίτες χώρες» από το 2013 και μετά. Κατάλογος των έργων που χρηματοδοτούνται από την Ένωση στην Αϊτή υποβλήθηκε στο ΕΚ στις 11 Φεβρουαρίου 2013. Βρίσκεται σε εξέλιξη αξιολόγηση της βιωσιμότητας των εν λόγω έργων σε χρονικό ορίζοντα πέντε ετών. Η τελική έκθεση αναμένεται κατά το δεύτερο τρίμηνο του 2014. Το δελτίο δράσης το οποίο παρουσιάζει το ιστορικό, τους στόχους και λεπτομέρειες του προγράμματος 2010 για την Αϊτή, έχει δημοσιευθεί[19] και περιλαμβάνει αξιολόγηση της επιλεξιμότητας για ΔΣ. Εφαρμόζονται νέοι όροι ΔΣ για όλα τα νέα προγράμματα ΔΣ που υπογράφηκαν από την 1η Ιανουαρίου 2013. Για να προετοιμάσει την ενδεχόμενη μελλοντική ενσωμάτωση του ΕΤΑ στον προϋπολογισμό της ΕΕ, η Επιτροπή πρότεινε να ευθυγραμμιστούν περαιτέρω οι κλείδες για τις συνεισφορές των κρατών μελών στο 11ο ΕΤΑ με τις κλείδες ΑΕΕ που χρησιμοποιούνται για τον προϋπολογισμό της ΕΕ. Επιπλέον, η Επιτροπή προτείνει να ευθυγραμμιστούν οι διατάξεις του 11ου ΕΤΑ, κατά το δυνατόν, με αντίστοιχα μέσα χρηματοδότησης του προϋπολογισμού (συμπεριλαμβανομένου του μηχανισμού αναπτυξιακής συνεργασίας και των κοινών κανόνων εφαρμογής) και με τον δημοσιονομικό κανονισμό του προϋπολογισμού της ΕΕ, ενώ παράλληλα να τηρηθούν οι αρχές της εταιρικής σχέσης που ορίζονται στη συμφωνία του Κοτονού. 4.2. Ευρωπαϊκή Υπηρεσία Καταπολέμησης της Απάτης (OLAF) Το ΕΚ ζητεί πλήρη διαφάνεια όσον αφορά την εφαρμογή των θεμελιωδών δικαιωμάτων κατά τις έρευνες της OLAF. Η αξιολόγηση των πιθανών παραβιάσεων των θεμελιωδών δικαιωμάτων στο πλαίσιο των ερευνών της OLAF αποτελεί αντικείμενο απόφασης των αρμόδιων δικαστηρίων. Σύμφωνα με το άρθρο 12 παράγραφος 3 εδάφιο 2 του κανονισμού αριθ. 1073/1999, ο Γενικός Διευθυντής της OLAF υποβάλλει τακτικά εκθέσεις στο ΕΚ, στο Συμβούλιο, στην Επιτροπή και στο Ελεγκτικό Συνέδριο σχετικά με τα αποτελέσματα των ερευνών που πραγματοποιούνται από την OLAF. 4.3. Αιτήματα προς την Επιτροπή σχετικά με αποκεντρωμένους οργανισμούς/κοινές επιχειρήσεις Πολλά αιτήματα του ΕΚ αφορούν μέτρα απλούστευσης οικονομικού και καταστατικού χαρακτήρα σχετικά με τους οργανισμούς. Η Επιτροπή αναθεωρεί επί του παρόντος τον κανονισμό για το δημοσιονομικό πλαίσιο που εφαρμόζεται στους αποκεντρωμένους οργανισμούς με στόχο την ευθυγράμμιση του κειμένου με τον νέο δημοσιονομικό κανονισμό και την επίλυση επαναλαμβανόμενων προβλημάτων που αντιμετωπίζονται από οργανισμούς και από την Επιτροπή. Στο πλαίσιο του νέου κανονισμού υπηρεσιακής κατάστασης, η αναθεωρημένη διατύπωση του άρθρου 110 θα διασφαλίσει την απλούστευση και την ευελιξία όσον αφορά τους κανόνες εφαρμογής του κανονισμού υπηρεσιακής κατάστασης και του καθεστώτος που εφαρμόζεται στο λοιπό προσωπικό. Ωστόσο, θα είναι δύσκολο για την Επιτροπή να υποβάλει αιτιολογημένη απόφαση στην Επιτροπή Ελέγχου του Προϋπολογισμού του ΕΚ (CONT) κάθε φορά που θα προκύπτει διαφωνία κατά την εφαρμογή του άρθρου 110 του κανονισμού υπηρεσιακής κατάστασης. Αυτό θα οδηγούσε σε δυσανάλογη χρήση των πόρων καθώς και σε καθυστερήσεις οι οποίες θα ήταν ασύμβατες με την ασφάλεια δικαίου. Σχετικά με τα αιτήματα για περαιτέρω διερεύνηση των συνεργειών μεταξύ ορισμένων οργανισμών[20], η Επιτροπή, όπως αναφέρεται στον οικείο οδικό χάρτη για την υλοποίηση αυτής της κοινής προσέγγισης, θα αξιολογεί κατά περίπτωση τη δυνατότητα επιμερισμού των υπηρεσιών με βάση την εγγύτητα των τοποθεσιών ή τον τομέα πολιτικής ή τη δυνατότητα συγχώνευσης οργανισμών των οποίων τα καθήκοντα επικαλύπτονται και θα ήταν πιο αποδοτικοί εάν εντάσσονταν σε μια ευρύτερη δομή. Η Επιτροπή υπέβαλε πρόταση σχετικά με τη συγχώνευση της CEPOL με την Ευρωπόλ τον Μάρτιο του 2013 (COM (2013) 173). * * * [1] Απαλλαγή για τον γενικό προϋπολογισμό 2011, ειδικές εκθέσεις του Ελεγκτικού Συνεδρίου στο πλαίσιο της απαλλαγής της Επιτροπής, απαλλαγή ΕΤΑ, απαλλαγή οργανισμών. Έγγραφα P7_TA(2013)0122, P7_TA(2013)0123, P7_TA(2013)0125 και P7_TA(2013)0134 που διατίθενται αντίστοιχα στην εξής διεύθυνση του διαδικτύου: http://www.europarl.europa.eu/sides/getDoc.do?type=TA&reference=20130417&secondRef=TOC&language=en [2] Στοιχεία εγγράφου 5754/13 ADD 1, 5752/13 ADD 1 και 5752/1/13 REV 1 που δημοσιεύτηκαν στη διεύθυνση: http://www.europarl.europa.eu/committees/en/cont/publications.html?id=CONT00004#menuzone [3] Βλέπε σημεία 5, 7, 35-36, 40, 42, 51, 54, 68, 75, 81, 87, 119-120, 138, 148, 150 έως 152, 187-188, 193-195, 201, 203, 221-222, 227, 241, 247, 249, 255, 277, 288, 292, 298, 308, 338, 350-351 του ΕΕΥΕ για τα ψηφίσματα του ΕΚ. [4] Βλέπε σημεία 78, 80 του ΕΕΥΕ σχετικά με τη σύσταση του Συμβουλίου [5] Ενέργεια προτεραιότητας 1: Ανακοίνωση της Επιτροπής για την προστασία του προϋπολογισμού της Ένωσης, Ενέργεια προτεραιότητας 2: Ενέργειες που αφορούν τα ποσοστά σφαλμάτων συμπεριλαμβανομένων τριών επιμέρους τομέων που αφορούν τη γεωργία, την περιφερειακή πολιτική και την έρευνα, Ενέργεια προτεραιότητας 3: Έκθεση αξιολόγησης (άρθρο 318 ΣΛΕΕ) και Ενέργεια προτεραιότητας 4: Έσοδα και παραδοσιακοί ίδιοι πόροι. [6] Βλέπε επιστολή του Επιτρόπου Ṧemeta (22.02.2013, που είναι διαθέσιμη στην ακόλουθη διεύθυνση: http://www.europarl.europa.eu/document/activities/cont/201302/20130225ATT61662/20130225ATT61662EN.pdf [7] Πρόκειται μεταξύ άλλων για: τριμηνιαίες εκθέσεις για εκκρεμείς λογαριασμούς που απευθύνονται στην επιτροπή CONT, σημείωμα αριθ. 6 επισυναπτόμενο στους ενοποιημένους λογαριασμούς της ΕΕ για το 2011, ετήσιες εκθέσεις δραστηριότητας (ΕΕΔ) των ΓΔ REGIO και EMPL για το 2011 και το 2012. [8] Βλέπε επιστολή του Επιτρόπου ṧemeta στην υποσημείωση 6. [9] ΕΕΔ από τους γενικούς διευθυντές και συγκεφαλαιωτική έκθεση για τα αποτελέσματα της διαχείρισης της Επιτροπής για το 2013. [10] Αναδρομικά χαρακτηρίζονται τα έργα που έχουν ολοκληρωθεί ουσιαστικά πριν από την αίτηση χρηματοδότησης. [11] Ares(2013)2634919 - 10/7/2013 [12] Ares(2013)684754 - 12/4/2013 [13] Σύσταση της Επιτροπής της 6.12.2012 για τον επιθετικό φορολογικό σχεδιασμό (C (2012) 8806 τελικό) και σύσταση του Επιτρόπου της 6.12.2012 όσον αφορά μέτρα με σκοπό να ενθαρρυνθούν οι τρίτες χώρες να εφαρμόζουν ελάχιστα πρότυπα χρηστής διακυβέρνησης στον φορολογικό τομέα (C (2012) 8805 τελικό). [14] http://www.oecd.org/ctp/BEPSActionPlan.pdf [15] COM(2012)585final [16] SWD(2012) 36 τελικό [17] Ares(2012)1518077 και 1518161 - 18/12/2012 [18] Ares(2011)505770 [19] http://ec.europa.eu/europeaid/documents/aap/2010/af_aap-spe_2010_hti_p2.pdf [20] CEPOL- EΥΡΩΠΟΛ, CEDEFOP- ETF, EUROFOUND-EU-OSHA